﻿ Indian captain Virat Kohli salutes Jasprit Bumrah on 6 wicket haul by doffing his cap India vs Australia Melbourne test विराट कोहली ने अपने इस खिलाड़ी को खास अंदाज में दी सलामी- PHOTO | Cricket News in Hindi
विराट कोहली ने अपने इस खिलाड़ी को खास अंदाज में दी सलामी- PHOTO
Updated Dec 28, 2018 | 20:28 IST | टाइम्स नाउ डिजिटल
India vs Australia 3rd Test, Melbourne (MCG): भारत-ऑस्ट्रेलिया तीसरे टेस्ट मैच में शुक्रवार को भारतीय टीम का दबदबा रहा। इस दौरान ऑस्ट्रेलियाई पारी के बाद कप्तान विराट कोहली ने अपने इस खिलाड़ी को किया सलाम।
विराट कोहली ने ऐसे दिया अपने साथी खिलाड़ी को सम्मान। | तस्वीर साभार: AP
मेलबर्नः ऑस्ट्रेलियाई जमीन पर भारतीय क्रिकेट टीम इस समय जिस अंदाज में खेल रही है, वैसा दशकों बाद देखने को मिला है। सीरीज बराबर है और मेलबर्न टेस्ट के तीसरे दिन टीम इंडिया ने अपनी पकड़ और मजबूत कर ली है। पहली पारी में भारतीय बल्लेबाजों ने अपना दम दिखाया तो ऑस्ट्रेलियाई टीम की पहली पारी में भारतीय गेंदबाजों ने अपना जलवा बिखेरा। भारतीय गेंदबाजों ने शानदार प्रदर्शन करते हुए ऑस्ट्रेलियाई टीम को 151 रनों पर ढेर कर दिया और बड़ी बढ़त हासिल कर ली। भारतीय गेंदबाजों में से जिस एक गेंदबाज ने सबसे बेहतरीन प्रदर्शन किया और कंगारू बल्लेबाजों को सबसे ज्यादा झटके दिए, वो थे जसप्रीत बुमराह।
जसप्रीत बुमराह ने ऑस्ट्रेलियाई टीम की पहली पारी में 6 विकेट झटके। बुमराह ने 15.5 ओवर में 4 मेडन ओवर फेंकते हुए कुल 33 रन दिए और 6 विकेट हासिल किए। इस दौरान बुमराह ने मार्कस हैरिस, शॉन मार्श, ट्रेविस हेड, कप्तान टिम पेन, नाथन ल्योन और जोश हेजलवुड को पवेलियन का रास्ता दिखाया। सालों बाद ऑस्ट्रेलियाई जमीन पर किसी भारतीय गेंदबाज ने ऐसा प्रदर्शन किया है जिसने पूरी ध्यान का अपनी ओर खींच लिया और कई रिकॉर्ड भी बन गए।
बुमराह के इस शानदार प्रदर्शन से टीम इंडिया के कप्तान विराट कोहली भी जमकर प्रभावित हुए। जब बुमराह ने ऑस्ट्रेलियाई पारी का अंतिम विकेट झटकते हुए उनकी पारी को समाप्त कर दिया तो कप्तान कोहली ने अपनी टोपी लहराते हुए झुक कर बुमराह को सलाम किया।
विराट कोहली (0) का बल्ला तो दूसरी पारी में नहीं चला लेकिन उनकी अगुवाई में टीम इंडिया एक बेहद मजबूत स्थिति में पहुंच चुकी है। मैच का चौथा दिन बेहद अहम रहेगा। भारत ने दूसरी पारी में 54 रन पर 5 विकेट गंवा दिए थे लेकिन उन्होंने 346 रनों की बढ़त भी हासिल कर ली है। ऐसे में चौथी पारी में कंगारुओं पर दबाव बनाना और आसान हो जाएगा।
विराट कोहली ने अपने इस खिलाड़ी को खास अंदाज में दी सलामी- PHOTO Description: India vs Australia 3rd Test, Melbourne (MCG): भारत-ऑस्ट्रेलिया तीसरे टेस्ट मैच में शुक्रवार को भारतीय टीम का दबदबा रहा। इस दौरान ऑस्ट्रेलियाई पारी के बाद कप्तान विराट कोहली ने अपने इस खिलाड़ी को किया सलाम। Times Now Hindi